秋夜曲
作者：李復
朝代：宋

paragraphs: 玉刻麒麟煙縷直，生色屏風龜甲碧。
青娥無聲滿空白，兔影西流轉斜隙。
仙人蓮花殷葉開，當心吐光照愁魄。
縵纓短後易水客，氣動燕山驕子泣。
挽下天河倚渴傾，崑崙流斷無五色。
銅匣新開北斗高，電光驚飛走空壁。
鯨魚鬭死海水紅，欃槍西出屯雲黑。
酒酣揮舞七星寒，金精圯下留素策。